Clemens Saers

Lillevannsveien 51d

0788 Oslo

Som mange nå har fått med seg fikk jeg ikke medhold i min anke til Borgarting lagmannsrett.

Jeg er likevel fornøyd med at også lagmannsretten, i likhet med tingretten, kommer til at det klart var et sikkerhetsmessig behov for å informere alle skolens lærere om overfallseleven, og at det var kritikkverdig av skoleledelsen at dette ikke ble gjort.

Lagmannsretten mente videre at skoleledelsen var godt kjent med at den 18-årige eleven hadde et betydelig aggresjonsproblem og et eksplosivt temperament. Retten finner også bevist at de lærerne som hadde informasjon om eleven var påpasselige med å opptre på en måte som ikke provoserte ham unødig. Hadde også jeg fått slik informasjon, mener lagmannsretten at det jeg opplevde som et drapsforsøk, kunne ha vært unngått.

På denne bakgrunn er jeg derfor svært overrasket over at lagmannsretten ikke fant det sterkt klanderverdig å la være å informere lærerne ved skolen.

Jeg har satt enormt stor pris på den støtte som har kommet fra alle kanter av Norge. Siden dommen falt for 3-4 dager siden har jeg hatt 4 000 besøk på min blogg. På de sosiale nettstedene "Livet bak fasaden i Osloskolen" (opprettet av Simon Malkenes), "Status Lærer", "Arbeidstidsforhandlingene" og i andre fora , har mange reagert med sterk misnøye mot domsresultatet. Og ikke minst har det kommet inn kr 100.000 siden torsdag kveld. Det kommer godt med, for etter lagmannsrettens dom hvor jeg ble dømt til å betale både egne og kommunens sakskostnader for lagmannsretten, har saken så langt kostet meg over én million kroner.

Som dere vet har jeg ikke tatt denne saken for egen vinnings skyld, men for å få slått fast at denne måten å behandle lærere på ikke er akseptabel og må få rettslige konsekvenser. Jeg er nå pensjonist, men tusenvis av lærere kommer etter meg og disse skal ikke få oppleve det jeg opplevde. Det har vært min hovedmotivasjon.

Vi lærere er pålagt et stort ansvar overfor elever og foreldre. Når vår arbeidsgiver ikke tar et tilsvarende ansvar for vår sikkerhet skapes en grunnleggende utrygghet som til syvende og sist rammer undervisningen og dermed elevene.

Jeg vil nå bruke de kommende ukene til å vurdere om lagmannsrettens dom skal ankes til Høyesterett. Støtten fra dere – både den moralske og den økonomiske – vil være helt avgjørende for om jeg anker.

Mange takk til dere alle.

Oslo 9.desember 2019

Clemens Saers